# Υπόθεση Άμλετ

Ο Άμλετ (Hamlet) του Ουίλλιαμ Σαίξπηρ (1602) είναι ο ήρωας ενός εκ των πιο δημοφιλών έργων του παγκόσμιου θεάτρου. Διάβασε το σύντομο κείμενο της υπόθεσης και περιηγήσου στην αποτύπωση των ηρώων και των σκηνών σε λιθογραφίες, που φιλοτέχνησε ο διάσημος ζωγράφος Eugène Delacroix (1798–1863, Παρίσι) και διατίθενται από το Metropolitan Museum of Art (The MET Museum), στη Νέα Υόρκη.
Ο βασιλιάς της Δανίας, πατέρας του Άμλετ (Hamlet), δολοφονείται από τον ίδιο τον αδερφό του, τον Κλαύδιο. Στη συνέχεια, ο σφετεριστής της εξουσίας αδελφός παντρεύεται την μητέρα του Άμλετ, Γερτρούδη, και ανεβαίνει στον θρόνο. Ο δολοφονημένος βασιλιάς εμφανίζεται κάποια στιγμή ως φάντασμα και ζητά από τον γιο του να πάρει εκδίκηση για τον βίαιο θάνατό του. Ο Άμλετ, με κλονισμένη την ψυχική του κατάσταση, προβαίνει σε μία σειρά από φόνους. Θέλοντας να σκοτώσει τον Κλαύδιο καταλήγει άθελά του να σκοτώσει έναν άλλον άνδρα, τον Πολώνιο, πιστεύοντας πως αυτός είναι ο Κλαύδιος. Ο Πολώνιος είναι ο πατέρας της αγαπημένης του Άμλετ, της Οφηλίας. Όταν η Οφηλία μαθαίνει τα γεγονότα, αυτοκτονεί· πνίγεται σε ποτάμι. Η ιστορία κορυφώνεται με μία ξιφομαχία μεταξύ του Άμλετ και του Λαέρτη, του αδελφού της Οφηλίας. Ένα ποτήρι με δηλητηριασμένο κρασί, όμως, που προορίζεται για τον Άμλετ, το πίνει κατά λάθος η Γερτρούδη και πεθαίνει. Δηλητηριασμένο είναι και το σπαθί του Λαέρτη που πληγώνει τον Άμλετ. Λίγο πριν πεθάνει, ο Άμλετ καταφέρνει να πάρει εκδίκηση και να σκοτώσει τον Κλαύδιο.
Πρόκειται για μια τραγωδία που αντανακλά την ηθική και αξιακή κρίση της εποχής.
Πηγή: The Metropolitan Museum of Art (New York):